**UR.BROJ: 02-18-134/25**

U Bjelovaru, 22. travnja 2025. godine

**IZVJEŠĆE O RADU I POSLOVANJU**

**ZDRAVSTVENE USTANOVE LJEKARNE BJELOVAR**

**ZA 2024. GODINU**

Sadržaj

[1 Uvod: 3](#_Toc196221227)

[2 Organizacijska struktura: 4](#_Toc196221228)

[3 Struktura zaposlenika: 5](#_Toc196221229)

[4 Poslovanje Ljekarne za razdoblje siječanj – prosinac 2024.: 8](#_Toc196221230)

[5 Bilješke uz financijske pokazatelje 2024. 10](#_Toc196221231)

[5.1 Prihodi: 10](#_Toc196221232)

[5.2 Rashodi: 11](#_Toc196221233)

[5.3 Nabavna vrijednost prodane robe: 13](#_Toc196221234)

[5.4 Rezultat: 13](#_Toc196221235)

[5.5 Kratkoročna imovina: 13](#_Toc196221236)

[5.6 Kratkoročne obveze: 14](#_Toc196221237)

[5.7 Potraživanja: 14](#_Toc196221238)

[6 Nabava i ugovaranje uvjeta nabave lijekova: 15](#_Toc196221239)

[7 Izrada izvješća: 15](#_Toc196221240)

[8 Edukacija zaposlenika: 15](#_Toc196221241)

[9 Razvijanje suradnje: 16](#_Toc196221242)

[10 Javno-zdravstvene akcije: 18](#_Toc196221243)

[11 Izvještaj o radu upravnog vijeća: 19](#_Toc196221244)

[11.1 Nadležnost Upravnog vijeća: 20](#_Toc196221267)

[11.2 Sjednice upravnog vijeća: 20](#_Toc196221268)

[11.3 Ključne aktivnosti upravnog vijeća 20](#_Toc196221269)

[11.4 Javnost rada upravnog vijeća: 21](#_Toc196221270)

[11.5 Zaključak: 22](#_Toc196221271)

[12 Internet trgovina: 22](#_Toc196221272)

[13 Centralni laboratorij: 24](#_Toc196221273)

[14 Zaključak: 26](#_Toc196221274)

# Uvod:

**Zdravstvena ustanova Ljekarna Bjelovar** (dalje u tekstu: **Ljekarna**) osnovana je na temelju **Odluke Županijskog poglavarstva Bjelovarsko – bilogorske županije** od 28.07.1995., kojom je organizirana kao zdravstvena ustanova. Registrirana je u **Trgovačkom sudu u Bjelovaru** pod matičnim brojem subjekta (MBS) 010042158 i identifikacijskim brojem (OIB) 97183266682 za obavljanje ljekarničkih djelatnosti, sukladno rješenju TS u Bjelovaru, broj: Tt-04/319-2.

Poslovanje **Ljekarne** uređeno je **Zakonom o računovodstvu** (NN 78/15, 134/15, 120/16, 116/18, 42/20, 47/20, 114/22, 82/23, 85/24, 145/24), s obavezom vođenja poslovnih knjiga i sastavljanja financijskih izvještaja. U skladu s tim, **Ljekarna** je obveznik PDV-a i primjenjuje **Hrvatske standarde financijskog izvještavanja (HSFI),** budući da se prema **Zakonu o računovodstvu** klasificira kao mali poduzetnik.

U skladu sa **Zakonom o zdravstvenoj zaštiti**, **Zakonom o ljekarništvu, Zakonom o ustanovama** i **Statutom Ljekarne**, **Ljekarna** obavlja zdravstvenu djelatnost i to:

* *Izdavanje lijekova na recept i bez recepta, te izrada i izdavanje magistralnih i galenskih pripravaka,*
* *opskrba medicinskim proizvodima, pomoćnim sredstvima u liječenju i homeopatskim proizvodima,*
* *opskrba dječjom hranom i dijetetskim proizvodima,*
* *opskrba kozmetičkim i drugim sredstvima za zaštitu zdravlja, sukladno općem aktu* ***Hrvatske ljekarničke komore****,*
* *savjetovanje u vezi propisivanja, odnosno pravilne primjene lijekova, medicinskih, homeopatskih i dijetetskih proizvoda,*
* *usluge informacijskog društva*
* *usluge mobilne ljekarne, te*
* *obavljanje i drugih djelatnosti koje služe obavljanju uz djelatnost upisanu u sudski registar.*

**Ljekarna** izvodi ljekarničku djelatnost kao javnu službu u okviru javnozdravstvenog sustava, a ne kao profitno orijentiranu gospodarsku djelatnost. Opskrba lijekovima, koju **Ljekarna** provodi, ne smatra se trgovačkom prodajom, već je integralni dio zdravstvene skrbi, a djelatnost se ne obavlja s ciljem stjecanja dobiti.

# Organizacijska struktura:

Svoju djelatnost **Ljekarna** obavlja putem 7 (sedam) ljekarničkih jedinica na području   
**Bjelovarsko - bilogorske županije**:

|  |  |  |  |
| --- | --- | --- | --- |
| **Ljekarnička jedinica** | **Adresa** | **Radno vrijeme** | **Voditelj ljekarničke jedinice** |
| Ljekarna 1 | Petra Preradovića 4, 43000 Bjelovar | ponedjeljak-petak: 7-20h, subota: 7-15h | mr.sc. Željka Macner Majcan, univ.mag.pharm. |
| Ljekarna 2 | Augusta Šenoe 12, 43000 Bjelovar | ponedjeljak-petak: 7-20h, subota: 8-13h | Goran Radošević, univ.mag.pharm |
| Ljekarna 3 | Borisa Papandopula 26, 43000 Bjelovar | ponedjeljak-petak: 7-20h, subota: 8-13h | Krunoslav Jandragić, univ.mag.pharm. |
| Ljekarna Nova Rača | Trg Stjepana Radića 48, 43272 N.Rača | ponedjeljak: 11-19h, utorak-petak: 8-16h | Mira Volaj, univ.mag.pharm. |
| Depo lijekova Bjelovar | Vlahe Paljetka 1, 43000 Bjelovar | ponedjeljak-petak: 8-15h | Zrinka Šarić Pavić, univ.mag.pharm. |
| Depo lijekova Kapela | Fazinac 4, 43203 Kapela | ponedjeljak, četvrtak: 12-19h, utorak, srijeda, petak: 7-14h | Marija Lakić, univ.mag.pharm. |
| Depo lijekova Velika Pisanica | Jurja Vlahovca 6, 43270 V. Pisanica | ponedjeljak-srijeda: 11-18h, četvrtak-petak: 7-14h | Tatjana Cirhan Lamza, univ.mag.pharm. |

**Tablica 1: Ljekarničke jedinice ZU Ljekarne Bjelovar, radno vrijeme i odgovorne osobe**

Radno vrijeme **Ljekarne** regulirano je **Pravilnikom o radnom vremenu**, koji je usklađen s potrebama i specifičnostima **Ljekarne**, uključujući rad unutar organizacijskih jedinica te potrebama korisnika zdravstvenih usluga, kako osiguranika **Hrvatskog zavoda za zdravstveno osiguranje** (dalje u tekstu: **HZZO** ili **Zavod**) tako i šire zajednice.

**Pravilnik** osigurava kontinuitet, učinkovitost i dostupnost zdravstvenih usluga, poštujući pritom načela organizacije zdravstvene skrbi. Nadalje, radno vrijeme **Ljekarne** koordinirano je s radnim vremenom ordinacija primarne zdravstvene zaštite u organizacijskim jedinicama **Depo lijekova Kapela** i **Depo lijekova** **Velika Pisanica**, kako bi se omogućila maksimalna dostupnost i pravovremena zdravstvena podrška našim korisnicima.

# Struktura zaposlenika:

Na dan 31. prosinca 2024. godine u **Ljekarni je** bilo ukupno 32 zaposlenih i to:

|  |  |  |  |  |
| --- | --- | --- | --- | --- |
| **Br.** | **VSS** | **VŠS** | **SSS** | **NKV** |
| 1. | 16 (od toga 3 specijalistička studija, 1 magisterij, 1 doktor znanosti) | 2 | 13 | 1 |

**Tablica 2: Kvalifikacijska struktura zaposlenika**

Od ukupno 32 zaposlenika, 29 zaposlenih je zdravstvene struke, dok ih je 3 nezdravstvene.

|  |  |  |  |  |
| --- | --- | --- | --- | --- |
| **Br.** | **Magistar farmacije** | **Farmaceutski tehničar** | **Administracija** | **Spremačica, dostavljač** |
| 1. | 15 | 14 | 2 | 1 |

**Tablica 3: Obrazovna struktura zaposlenika**

|  |  |  |  |
| --- | --- | --- | --- |
| **Br.** | **Naziv organizacijske jedinice** | **Adresa** | **Broj zaposlenih** |
| 1. | Ljekarna 1 | Petra Preradovića 4, 43000 Bjelovar | 18 |
| 2. | Ljekarna 2 | Augusta Šenoe 12, 43000 Bjelovar | 6 |
| 3. | Ljekarna 3 | Borisa Papandopula 26, 43000 Bjelovar | 3 |
| 4. | Ljekarna Nova Rača | Trg Stjepana Radića 48, 43272 Nova Rača | 2 |
| 5. | Depo lijekova Bjelovar | Vlahe Paljetka 1, 43000 Bjelovar | 1 |
| 6. | Depo lijekova Kapela | Fazinac 4, 43203 Kapela | 1 |
| 7. | Depo lijekova Velika Pisanica | Jurja Vlahovca 6, 43270 Velika Pisanica | 1 |

**Tablica 4: Broj zaposlenih po organizacijskim jedinicama**

|  |  |  |  |
| --- | --- | --- | --- |
| **Br.** | **Opis** | **I-XII 2023.** | **I-XII 2024.** |
| 1. | Broj zaposlenika na početku razdoblja | 33 | 31 |
| 2. | Broj zaposlenika na kraju razdoblja | 31 | 33 |
| 3. | Prosječan broj na osnovu sati rada | 32 | 32 |

**Tablica 5: Broj zaposlenika u odnosu na razdoblje**

Tijekom 2024. godine, **Ljekarna** je nastavila s aktivnostima usmjerenima na jačanje i razvoj stručnog tima, s posebnim naglaskom na profesionalni rast i obrazovanje svojih zaposlenika.

U skladu s tim, tijekom godine zaposlen je jedan (1) farmaceutski tehničar te jedan (1) magistar farmacije na neodređeno vrijeme, čime se dodatno osnažila stručna podrška u svakodnevnom radu **Ljekarne**. Također, jedan zaposlenik, farmaceutski tehničar, tijekom godine je otišao u mirovinu.

Program stručnog osposobljavanja za mlade stručnjake nastavljen je i u ovoj godini. Dva (2) pripravnika farmaceutskih tehničara uspješno su završila jednogodišnje pripravništvo 31. srpnja 2024. godine, dok je novi pripravnik farmaceutski tehničar uključen u program od 1. kolovoza 2024.

Poseban naglasak stavljen je i na cjeloživotno učenje i dodatnu edukaciju postojećih zaposlenika. Voditelj računovodstva započeo je jednogodišnje stručno usavršavanje iz područja menadžmenta u zdravstvu, koje se provodi u **Zagrebu,** te program **Financijsko – računovodstvenog managera** na **Poslovnom učilištu Experta**. Također, jedan tehničar iz odijela internet trgovine upisao je program osposobljavanja za marketing, u **Centru za cjeloživotno učenje i kulturu Bjelovar**, uz potporu **HZZ-a**, a u svrhu razvoja internet trgovine i marketinških aktivnosti **Ljekarne**.

Ove aktivnosti zapošljavanja, pripravništva i dodatnog stručnog usavršavanja potvrđuju našu trajnu posvećenost strateškom razvoju kadrova. Ulaganjem u znanje i kompetencije zaposlenika osiguravamo temelje za održavanje visoke kvalitete zdravstvene skrbi te kontinuirani rast i uspjeh **Ljekarne**.

# Poslovanje Ljekarne za razdoblje siječanj – prosinac 2024.:

|  |  |  |  |  |
| --- | --- | --- | --- | --- |
| **PRIHODI** | | | | |
| **R.BR** | **POKAZATELJI** | **I.-XII. 2023.** | **I.-XII. 2024.** | **index** |
| 1. | Prihodi odHZZO | 3.164.584,38 € | 3.485.042,25 € | 10% |
| 2. | Prihodi od dopunskog zdravstvenog osiguranja | 30.431,99 € | 33.398,57 € | 10% |
| 3. | Prihodi od ostalih korisnika | 1.473.743,61 € | 1.807.980,00 € | 23% |
| 4. | Prihodi od participacije | 504.837,33 € | 583.717,70 € | 16% |
| 5. | Ostali i izvanredni prihodi | 488.185,53 € | 598.710,09 € | 23% |
| **6.** | **UKUPNI PRIHODI I PRIMICI:** | **5.661.782,84 €** | **6.508.848,61 €** | **15%** |

**Tablica 6: Prihodi ZU Ljekarne Bjelovar 2023.-2024. god.**

|  |  |  |  |  |
| --- | --- | --- | --- | --- |
| **RASHODI** | | | | |
| **R.BR** | **POKAZATELJI** | **I.-XII. 2023.** | **I.-XII. 2024.** | **index** |
| 1. | Materijal za održavanje čistoće | 5.094,94 € | 3.760,07 € | -26% |
| 2. | Uredski materijal | 9.786,16 € | 11.348,29 € | 16% |
| 3. | Ostali razni materijal | 905,40 € | 287,04 € | -68% |
| 4. | Utrošena energija | 33.494,73 € | 28.272,59 € | -16% |
| 5. | Poštanski izdaci | 5.556,75 € | 10.583,14 € | 90% |
| 6. | Tekuće i investicijsko održavanje | 31.202,78 € | 58.802,22 € | 88% |
| 7. | Izdaci za usluge drugih zdravstvenih ustanova | 6.670,86 € | 6.792,00 € | 2% |
| 8. | Ostali izdaci | 11.121,78 € | 8.052,38 € | -28% |
| 9. | Bruto plaće | 693.820,54 € | 869.786,06 € | 25% |
| 10. | Ostali rashodi za zaposlenike\* | 62.404,81 € | 60.159,05 € | -4% |
| 11. | Doprinosi na plaće | 92.849,30 € | 111.368,71 € | 20% |
| 12. | Izdaci za prijevoz zaposlenika | 34.588,98 € | 20.699,84 € | -40% |
| 13. | Ostali materijalni rashodi za zaposlenike\*\* | 50.917,21 € | 66.939,97 € | 31% |
| 14. | Ostali i izvanredni izdaci | 147.901,88 € | 140.578,78 € | -5% |
| 15. | Nabavna vrijednost prodane robe | 4.377.697,59 € | 4.920.750,17 € | 12% |
| **16.** | **UKUPNI RASHODI I IZDACI:** | **5.564.013,71 €** | **6.318.180,31 €** | 14% |

**Tablica 7: Rashodi ZU Ljekarne Bjelovar 2023.-2024. god.**

|  |  |  |  |  |
| --- | --- | --- | --- | --- |
| **RAZLIKA PRIHODA I RASHODA** | | | | |
| **R.BR** | **POKAZATELJI** | **I.-XII. 2023.** | **I.-XII. 2024.** | **index** |
| 1. | Ukupni prihodi : | 5.661.782,84 € | 6.508.848,61 | 15% |
| 2. | Ukupni izdaci: | 5.564.013,71 € | 6.318.180,31 | 14% |
| **3.** | **Višak prihoda:** | **97.769,13 €** | **190.668,30** | **95%** |
| **4.** | **Manjak prihoda:** | **- €** | **- €** |  |

**Tablica 8: Razlika prihoda i rashoda ZU Ljekarne Bjelovar 2023.-2024. god.**

|  |  |  |
| --- | --- | --- |
| **KRATKOROČNA IMOVINA** | | |
| 1. | Stanje žiro računa na dan 31.12.2024. | 149.719,61 |
| 2. | Zalihe lijekova i ostale robe na dan 31.12.2024. | 932.415,15 |
| **3.** | **Ukupne zalihe:** | **1.082.134,76** |

**Tablica 9: Kratkoročna imovina u 2024.**

|  |  |  |  |  |  |
| --- | --- | --- | --- | --- | --- |
| **OBVEZE** | | | | | |
| **OPIS** | **Obveze na dan 31.12.2024.** | **Ukupno dospjelo** | **Dospijeće do 60 dana** | **Dospijeće od 61-90 dana** | **Dospijeće od 91-120 dana** |
| Za lijekove | 606.257,05 | - | - | - | - |
| Za energiju | 1.968,38 | - | - | - | - |
| Za usluge | 12.660,91 | - | - | - | - |
| Obveze prema zaposlenima | 90.623,13 | - | - | - | - |
| **UKUPNO** | **711.509,47** | **-** | **-** | **-** | **-** |

**Tablica 10: Obveze ZU Ljekarne Bjelovar na dan 31.12.2024.**

|  |  |  |  |  |  |
| --- | --- | --- | --- | --- | --- |
| **POTRAŽIVANJA** | | | | | |
| **OPIS** | **Potraživanja na dan 31.12.2024.** | **Ukupno dospjelo** | **Dospijeće do 60 dana** | **Dospijeće od 61-90 dana** | **Dospijeće od 91-120 dana** |
| Potraživanja od HZZO | 1.261.600,46 | 641.898,39 | 563.362,77 | 67.768,52 | 10.767,09 |
| Potraživanja od dopunskog | 1.209,73 | 136,60 | 136,60 |  |  |
| Potraživanja od drugih zdravstvenih ustanova | 4.072,05 | 2.238,66 | 1.046,51 | 37,76 | 1.154,39 |
| Ostala potraživanja | 6.278,48 | 995,27 | 662,11 | 318,26 | 14,90 |
| **UKUPNO** | **1.273.160,72** | **645.268,92** | **565.207,99** | **68.124,54** | **11.936,38** |

**Tablica 11: Potraživanja ZU Ljekarne Bjelovar na dan 31.12.2024.**

# Bilješke uz financijske pokazatelje 2024.

## Prihodi:

Prihodi su ostvareni od izdavanja lijekova na recept (fakture za **HZZO**) te prodaje ostale robe za gotovinu i kartice, a knjiže se po ljekarničkoj jedinici u kojoj je promet ostvaren. Svaki ostvareni veleprodajni rabat i cassa sconto također se knjiži u prihod ljekarničke jedinice u skladu s ostvarenim prometom.

Na pozitivan rezultat poslovanja **Ljekarne** uvelike je utjecala racionalizacija troškova te odgovorna i racionalna politika nabave lijekova i robe. Prihod **Ljekarne** je ostvaren u uvjetima tržišne konkurencije.

U odnosu na isto razdoblje prethodne godine, **Ljekarna** bilježi povećanje prihoda od **HZZO-a** za 10%, povećanje prihoda od dopunskog zdravstvenog osiguranja za 10%, povećanje prihoda od ostalih korisnika za 23%, povećanje prihoda od participacije za 16% te povećanje ostalih i izvanrednih prihoda za 23%, te ukupno povećanje prihoda za 15% u odnosu na 2023. godinu.  
  
Ukupni prihodi u 2024. godini iznosili su 6.508.848,61 EUR, što predstavlja rast od 15 % u odnosu na prethodnu godinu, kada su iznosili 5.661.782,84 EUR. Unutar kategorije prihoda od **HZZO-a** sadržan je i iznos ostvaren kao zarada po pruženim uslugama, koji za 2024. godinu iznosi 505.843,47 EUR.

## Rashodi:

Rashodi nastaju kao smanjenja ekonomskih koristi kroz obračunsko razdoblje u obliku odljeva ili smanjenja imovine ili stvaranja obveza što za posljedicu ima smanjenje kapitala. Rashodi se priznaju u računu dobiti i gubitka na temelju izravne povezanosti između nastalih troškova i određene stavke prihoda.

U Računu dobiti i gubitka u okviru poslovnih rashoda iskazani su materijalni troškovi, troškovi zaposlenih, amortizacija te ostali troškovi poslovanja.

Ukupni rashodi u 2024. godini iznosili su 6.318.180,31 EUR, što predstavlja porast od 14 % u odnosu na 2023. godinu, kada su iznosili 5.564.013,71 EUR.

U usporedbi s 2023. godinom, **Ljekarna** je u 2024. godini zabilježila povećanje određenih stavki rashoda, što proizlazi iz rasta cijena materijala, sirovina, lijekova i ostale robe.

Ukupni rashodi porasli su za 14 % u odnosu na prethodno razdoblje, pri čemu su ključni doprinos rastu imale stavke kao što su bruto plaće, doprinosi na plaće, tekuće i investicijsko održavanje, kao i nabavna vrijednost prodane robe.

Porast bruto plaća za 25 % slijedi uslijed povećanja osnovice **Odlukom Vlade Republike Hrvatske** u srpnju 2024. te uslijed 2 nova zaposlenja, jedan farmaceutski tehničar te jedan magistar farmacije, dok rast doprinosa na plaće od 20 % prati taj trend.

Značajan porast tekućeg i investicijskog održavanja od 88 % rezultat je dodatnih ulaganja u infrastrukturu **Ljekarne**, usmjerenih na poboljšanje radnih uvjeta i funkcionalnosti poslovnih prostora. Među glavnim aktivnostima ističu se krečenje svih ljekarničkih jedinica, novi namještaj, postavljanje novih vrata i podova u **Depou lijekova u Bjelovaru**, uređenje prostora računovodstva te servisiranje klima-uređaja u svim ljekarničkim jedinicama.

Istovremeno, zabilježena su i znatna smanjenja kod određenih troškova. Ističu se izdaci za prijevoz zaposlenika koji su pali za 40 % zbog novog obračuna naknade za prijevoz zaposlenika na posao i s posla.

Smanjeni su i izdaci za materijal za održavanje čistoće (-26 %), ostali razni materijal (-68 %) te ostali izdaci (-28 %), do čega dolazi zbog dobre racionalizacije poslovanja i efikasnijeg upravljanja potrošnjom.

Troškovi poštanskih usluga porasli su za čak 90 %, a ta stavka obuhvaća rashode za komunikacijske usluge te dostavu i slanje dokumentacije i robe, što je u velikoj mjeri povezano s porastom narudžbi putem internetske trgovine u 2024. godini.

Uredski materijal te ostali materijalni rashodi za zaposlenike, koji uključuju dnevnice za službena putovanja, troškove korištenja privatnog vozila u službene svrhe, troškove noćenja i druge povezane izdatke, kao i rashode za prehranu te obrazovanje i stručno usavršavanje zaposlenika (seminari, simpoziji, stručni ispiti, specijalistički studiji i sl.), bilježe rast od 31 %. Ovaj porast prvenstveno je rezultat povećanja paušalnog iznosa za prehranu, viših dnevnica, većih naknada za korištenje privatnih vozila te intenzivnijih aktivnosti u području edukacije i usavršavanja zaposlenika. Nasuprot tome, ostali rashodi za zaposlenike – poput jubilarnih nagrada, otpremnina, darova djeci, prigodnih nagrada, potpora zbog bolesti ili invalidnosti, kao i nagrada za poslovne rezultate – te izvanredni izdaci, ostaju na stabilnoj razini.

Nabavna vrijednost prodane robe zabilježila je porast od 12 %, što je očekivano s obzirom na proporcionalan rast prodaje u istom omjeru.

U 2024. godini isplaćene su jubilarne nagrade za zaposlenike koje su to pravo ostvarili te su isplaćene prigodne nagrade te nagrada za radne rezultate prema odluci **Upravnog vijeća** te otpremnina uslijed odlaska u mirovinu.

Ostali i izvanredni izdaci bilježe pad od 5% što se odnosi na sve ostale nespomenute izdatke kao što su usluge čišćenja i pranja, usluge zaštita na čuvanju imovine, troškovi domene i ostalih najmova, komunalna naknada i naknada za uređenje voda, odvoz smeća, voda i odvodnja, usluge kontrole kakvoće i atestiranja dobara, amortizacija softvera, građevina, opreme i računala, nadoknade članovima nadzornog odbora, trošak reprezentacije, premije osiguranja osoba, troškovi platnog prometa, ostali bankovni troškovi, članarine udrugama i strukovnim komorama, nadoknade za općekorisnu funkciju šuma, članarina turističkoj zajednici, pričuva za održavanje zgrade, ostale servisne usluge i sl.

## Nabavna vrijednost prodane robe:

Utvrđuje se po prodajnoj jedinici, a prema obračunu iz ljekarničkog programa **Esculap**. U 2024. bilježi se porast od 12% u odnosu na 2023. godinu %, što je očekivano s obzirom na proporcionalan rast prodaje u istom omjeru.

## Rezultat:

U 2024. godini ostvareni su ukupni prihodi u iznosu od 6.508.848,61 €, dok su ukupni rashodi iznosili 6.318.180,31 €, čime je postignuta bruto dobit prije oporezivanja od 190.668,30 €.

Nakon obračuna poreza na dobit, koji iznosi 32.389,63 €, dobit za razdoblje nakon oporezivanja iznosila je 158.278,67 €.

Ovaj rezultat potvrđuje stabilnost i uspješnost poslovanja, unatoč povećanim troškovima, te pruža temelj za daljnje ulaganje u rast i razvoj poslovanja.

## Kratkoročna imovina:

Novčana sredstva nalaze se na žiro računima u **Erste banci** i **Privrednoj banci Zagreb**.

Iznos blagajničkog minimuma raspoređen je prema odluci **Upravnog vijeća** po organizacijskim jedinicama.

Novac u banci i blagajni na dan 31.12.2024. iznosio je ukupno 182.524,78 €, od toga je 149.719,61 € stanje na **Erste** i **PBZ** računima.

Također zalihe lijekova i ostale robe na dan 31.12.2024. iznose 932.415,15 €.

## Kratkoročne obveze:

U 2024. godini, **Ljekarna** je imala kratkoročne obveze prema dobavljačima. Također, imala je i obveze prema zaposlenicima, uključujući obračunatu plaću za prosinac 2024. godine, koja će biti isplaćena u siječnju 2025. godine.

Obveze za poreze i doprinose obuhvaćaju poreze i doprinose za plaću za prosinac 2024. godine, koji su iskazani kao iznos koji će biti isplaćen u siječnju 2025. godine.

Kratkoročne obveze na dan 31.12.2024. za lijekove iznose 606.257,05 €, za energiju 1.968,38 €, za usluge 12.660,91 € te plaća s obvezama za prosinac iznosi 90.623,13 € što ukupno daje iznos obveze od 711.509,47 €.

Na dan 31.12.2024. **Ljekarna** nema dospjelih obveza.

Dugoročne obveze ne postoje jer **Ljekarna** ne koristi tuže izvore financiranja niti bankarske kredite.

## Potraživanja:

Potraživanja od kupaca mjere se po početno priznatom iznosu umanjenom za naplaćene iznose i umanjenja vrijednosti. Potraživanja predstavljaju prava na naplatu određenih iznosa od kupaca ili drugih dužnika kao rezultat poslovanja **Ljekarne**.

Potraživanja od kupaca na dan 31.12.2024. ukupno iznose 1.273.160,72 €, od čega je 645.268,92 € dospjelo. Glavnina dospjelih potraživanja od kupaca se odnosi na potraživanja od **HZZO-a**.

# Nabava i ugovaranje uvjeta nabave lijekova:

Tijekom 2024. godine, nabava lijekova i ostale robe, koje su ključne za poslovanje **Ljekarne** provodila se prema mjesečnom planu nabave.

Na početku 2024. godine, **Ravnateljica** je sklopila ukupno 31 (trideset i jedan) dodatni ugovor s proizvođačima lijekova, čime su osigurani dodatni rabati i druge pogodnosti za cijelu poslovnu godinu. Ovi su ugovori bili ključni za optimizaciju troškova i postizanje veće financijske učinkovitosti.  
Svi sklopljeni ugovori uspješno su realizirani do kraja godine, što je rezultiralo značajnim financijskim prihodima kroz dodatne rabate.

Tijekom 2024. godine, **Ljekarna** je surađivala s veledrogerijama i dobavljačima: **Phoenix Farmacija d.o.o**., **Medical Intertrade d.o.o.,** **Medika d.d.,** **Tomi Pharm d.o.o.,** **Oktal Pharma d.o.o.,** **Fidifarm d.o.o.,** **Pharmanet d.o.o.** te drugim poslovnim partnerima.

# Izrada izvješća:

Izvješća o poslovanju i rezultatima rada **Ljekarne** za 2024. godinu izrađena su u skladu s propisanim rokovima te su pravodobno dostavljena **Upravnom vijeću**, **Hrvatskom zavodu za zdravstveno osiguranje**, **Poreznoj upravi**, **Financijskoj agenciji** te **Bjelovarsko-bilogorskoj županiji**. Praćenje redovitog poslovanja odvijalo se kroz kontinuiranu izradu mjesečnih i periodičnih izvješća, u skladu s relevantnim zakonskim obvezama, te su ista bila redovito prezentirana nadležnim tijelima. **Izvješća** je izradila **Klara Stjepanović, univ.mag.oec.,** *Voditelj financijsko-računovodstvenih poslova.*

# Edukacija zaposlenika:

Edukacija zaposlenika farmaceuta je obavezna, zbog obnova licenci za samostalni rad. Tijekom 2024. godine zaposlenici farmaceuti su ispunili godišnju obavezu edukacija i ostvarili dovoljan broj bodova za obnovu licenci.

Tijekom 2024. godine, **Ljekarna** je nastavila s provedbom strateški usmjerenih obrazovnih i stručnih programa, s ciljem kontinuiranog profesionalnog razvoja zaposlenika te unaprjeđenja kvalitete usluga i interne organizacije.

Dva farmaceutska tehničara nastavila su diplomski studij na **Ekonomskom fakultetu Sveučilišta u Rijeci**, upisavši petu godinu studija, čime doprinose jačanju ekonomskih i menadžerskih kompetencija unutar **Ljekarne**. Paralelno s tim, jedan farmaceutski tehničar nastavio je svoje visokoškolsko obrazovanje upisom druge godine preddiplomskog studija **Financije i poslovno pravo** na **Effectus veleučilištu**. Dodatno, jedan farmaceutski tehničar upisao je program stručnog usavršavanja iz područja marketinga u **Centru za cjeloživotno učenje i kulturu u Bjelovaru**, s fokusom na razvoj digitalnih komunikacijskih strategija i osnaživanje kompetencija vezanih uz budući rad internet trgovine **Ljekarne** te promociju usluga i proizvoda. U cilju jačanja upravljačkih kapaciteta, voditeljica računovodstva upisala je program stručnog usavršavanja **Menadžment u zdravstvu** te **Financijsko računovodstveni Menadžment** na **Visokom učilištu Experta**, čime se dodatno osnažuju organizacijske i strateške vještine u području financijskog upravljanja zdravstvenim ustanovama. Poseban naglasak stavljen je na razvoj timske dinamike i interpersonalnih vještina kroz dvije sveobuhvatne edukacije. Za voditelje organizacijskih jedinica organizirana je edukacija **Izgradnja uspješnog voditeljskog tima**, dok su zaposlenici sudjelovali na radionici **Komunikacijske vještine i generacijska prodaja za ljekarnike**, usmjerenoj na unaprjeđenje komunikacije i prilagodbu pristupa korisnicima različitih dobnih skupina.

Tijekom cijele godine kontinuirano su se provodile edukativne aktivnosti, čime se zaposlenicima omogućuje stalan stručni napredak. Održano je ukupno trinaest (13) međusmjenskih edukativnih predavanja te sedam (7) predavanja izvan redovnog radnog vremena.

Svi navedeni programi i aktivnosti dio su šireg strateškog opredjeljenja **Ljekarne** za kontinuirano ulaganje u znanje i razvoj kadrova, što se pozitivno odražava na višu kvalitetu usluga, učinkovitiju organizaciju rada te jačanje timske suradnje unutar ustanove.

# Razvijanje suradnje:

Tijekom 2024. godine **Ljekarna** je nastavila razvijati i jačati suradnju s relevantnim obrazovnim, zdravstvenim i stručnim institucijama, kao i s organizacijama koje djeluju na nacionalnoj i međunarodnoj razini.

Nastavljena je suradnja sa **Sveučilištem Josipa Jurja Strossmayera** **u Osijeku**, **Medicinskim fakultetom Osijek**, na temelju **Sporazuma o suradnji** sklopljenog 2023. godine.

**Ljekarna** je u 2024. godini ostvarila suradnju i s **Hrvatskim društvom farmaceutskih tehničara**, u okviru koje su dva (2) zaposlenika sudjelovala kao predavači na stručnom kongresu održanom u **Dubrovniku**. Također, surađivano je s **Hrvatskom udrugom proizvođača bezreceptnih lijekova** (HUPBR), gdje je ravnateljica **Ljekarne**, **doc. dr. sc. Katarina Fehir Šola, univ. spec. mag. pharm.**, sudjelovala kao autorica i urednica stručnog priručnika za primjenu dodataka prehrani. Također, kao autor stručnih poglavlja u priručniku je sudjelovao i **Dean Vuković, univ. spec. mag. pharm.**

Provedene su i aktivnosti suradnje s odgojno-obrazovnim ustanovama na području **Bjelovarsko-bilogorske županije** – vrtićima, osnovnim i srednjim školama – čiji su polaznici i učenici posjećivali prostore **Ljekarne** i centralni laboratorij u okviru edukativnih posjeta.

**Ljekarna** je sudjelovala u javnozdravstvenim akcijama organiziranim na razini **Bjelovarsko-bilogorske županije**, čime se dodatno jačala uloga ustanove u promociji zdravlja i prevenciji bolesti u zajednici.

Ostvarena je suradnja s **Plivom d.o.o**. u okviru pilot projekta gdje magistri farmacije **Ljekarne** aktivno provode program praćenja terapije i adherencije kod pacijenata na inhalatornoj terapiji.

U okviru znanstveno-stručnih i međunarodnih suradnji, **Ljekarna** je tijekom godine nastavila aktivnu komunikaciju i razmjenu znanja sa sljedećim institucijama i organizacijama:

* Farmaceutsko-biokemijskim fakultetom Sveučilišta u Zagrebu
* Fakultetom kemijskog inženjerstva i tehnologije Sveučilišta u Zagrebu
* Hrvatskom ljekarničkom komorom
* Hrvatskim farmaceutskim društvom
* Udrugom za promicanje razvoja ljekarnika Progressus
* Udrugom SRCE – Stručnim centrom za razvoj edukacije
* Farmaceutskim fakultetima i ljekarnama diljem Republike Hrvatske: Ljekarne Karlovac, Split, Varaždin, Čakovec, Šibenik, Istra, Gospić, Gradska ljekarna Zagreb (GLJZ)
* Medicinskom školom Bjelovar
* International Pharmaceutical Federation (FIP)
* European Association of Employed Pharmacists (EPhEU)

Navedene suradnje rezultat su predanog rada i strateškog usmjerenja ustanove prema otvorenosti, razmjeni znanja i primjeni dobre farmaceutske prakse u svakodnevnom radu.

# Javno-zdravstvene akcije:

U 2024. godini **Ljekarna** je proaktivno sudjelovala u brojnim javnozdravstvenim inicijativama s ciljem promicanja zdravlja i povećanja svijesti građana o važnosti prevencije bolesti. Naše aktivnosti uključivale su:

* + ***Svjetski tjedan glaukoma****: Organizirali smo besplatno mjerenje očnog tlaka s ciljem podizanja svijesti o rizicima i posljedicama povezanima s ovom bolešću.*
  + ***Svjetski dan zdravlja:*** *Proveli smo mjerenja krvnog tlaka i razine glukoze u krvi, omogućivši građanima uvid u važne pokazatelje njihovog zdravstvenog stanja.*
  + ***Svjetski dan probavnog zdravlja:*** *Tijekom svibnja proveli smo edukativne aktivnosti usmjerene na podizanje svijesti o probavnom zdravlju.*
  + ***Svjetski dan sporta:*** *Proveli smo mjerenje krvnog tlaka, razine glukoze u krvi, te sportsko savjetovalište.*
  + ***Mjesec dojenja:*** *Tijekom cijelog mjeseca kolovoza aktivno smo sudjelovali u savjetovanju trudnica i dojilja, pritom naglašavajući kako majke u našim ljekarničkim jedinicama imaju osigurano posebno mjesto za dojenje.*
  + ***Svjetski dan dijabetesa:*** *Mjerenje razine glukoze u krvi provedeno je u svim našim ljekarničkim jedinicama.*
  + ***Suradnja s Ligom protiv raka BBŽ****: Članovima* ***Lige*** *pružen je popust od 30% na dermatološke proizvode namijenjene zaštiti od sunca, potičući time prevenciju melanoma i podižući svijest o važnosti zaštite od štetnih UV zraka.*

Osim toga, tijekom listopada organizirali smo sezonsko cijepljenje protiv gripe, čime smo doprinijeli zaštiti zdravlja naših sugrađana.

Kroz cijelu godinu naše su ljekarničke jedinice redovito provodile mjesečna mjerenja i savjetovanja, uključujući analizu vitamina i minerala, određivanje sastava tijela, dermatokozmetička savjetovanja te, u suradnji s **Plivom**, edukaciju pacijenata o respiratornim bolestima i pravilnoj primjeni inhalatora. Ovim aktivnostima potvrđujemo svoju predanost ne samo pružanju farmaceutskih usluga, već i aktivnom sudjelovanju u zdravstvenoj prevenciji i edukaciji zajednice.

# Izvještaj o radu upravnog vijeća:

Tijekom 2024. godine, **Upravno vijeće Zdravstvene ustanove Ljekarne Bjelovar** uspješno je vodilo **Ljekarnu** kroz brojne izazove, osiguravajući pritom zakonitost, svrsishodnost i namjensko korištenje sredstava te je aktivno sudjelovalo u strateškom planiranju i upravljanju, uključujući financijsko poslovanje i razvojne projekte.

**Upravno vijeće Zdravstvene ustanove Ljekarne Bjelovar** sačinjavali su:

* *Nikolina Prišćan, predsjednica*
* *Vesna Belošević, član*
* *Evelin Muhvić, član (do 8. ožujka 2024.)*
* *Željko Starčević, član (od 8. ožujka 2024.)*
* *Goran Radošević, član*
* *Nada Kojić, član (do 28. svibnja 2024.)*
* *Mihaela Markešić, član (od 29. svibnja 2024.)*



## Nadležnost Upravnog vijeća:

Nadležnost **Upravnog vijeća** uređena je **Zakonom o ustanovama**, **Zakonom o zdravstvenoj zaštiti**, **Statutom Zdravstvene ustanove Ljekarne Bjelovar** i **Poslovnikom o radu Upravnog vijeća**.

**Upravno vijeće** upravlja **Zdravstvenom ustanovom Ljekarne Bjelovar** i obavlja poslove sukladno članku 25. **Statuta**.

## Sjednice upravnog vijeća:

**BROJ I MJESTO ODRŽAVANJA SJEDNICA:**

**Upravno vijeće** tijekom 2024. godine održalo je 12 (dvanaest) sjednica na kojima su raspravljane i usvajane odluke ključne za funkcioniranje i unapređenje rada **Ljekarne**. Sukladno **Poslovniku**, sve su se sjednice održavale u sjedištu **Zdravstvene ustanove Ljekarne Bjelovar**, na adresi Petra Preradovića 4, **Bjelovar**.

**POZIV NA SJEDNICU:**

Pozivi na sjednice dostavljani su članovima elektronički najmanje 7 (sedam) dana prije održavanja sjednice uz prijedlog dnevnog reda. U prilogu poziva obavezno su bili priloženi zapisnik prethodne sjednice te sva pripadajuća dokumentacija. U iznimnim slučajevima, pojedini dokumenti dostavljeni su naknadno iz opravdanih razloga.

Svi pozivi na sjednicu sadržavali su prijedlog dnevnog reda.

## Ključne aktivnosti upravnog vijeća

**Financijsko poslovanje:**- Usvojeni su godišnji financijski izvještaji za 2023. godinu te financijski pokazatelji za razdoblja siječanj-ožujak, siječanj-lipanj, siječanj-rujan i siječanj-prosinac 2024. godine.  
 - Ostvarena je dobit prije oporezivanja od 97.769,00 € za 2023. godinu, što predstavlja povećanje od 15% u odnosu na prethodnu godinu.   
- Povećana su ulaganja u opremu i infrastrukturu, uključujući uređenje **Depoa lijekova u Bjelovaru**.

**Kadrovske odluke:**   
- Donesene su odluke o zapošljavanju dva magistra farmacije i jednog farmaceutskog tehničara na neodređeno vrijeme.   
- Usvojene su izmjene **Pravilnika o plaćama, naknadama plaća i drugim materijalnim pravima radnika**, **Pravilnika o unutarnjoj organizaciji i sistematizaciji radnih mjesta**, **Kodeksa**, **Pravilnika o korištenju službenih mobilnih telefona**, te **Pravilnika o radu**, u cilju usklađivanja s važećim propisima.

**Kvaliteta i unutarnji nadzor:**   
- Prihvaćena su izvješća **Povjerenstva za kvalitetu** za razdoblje siječanj-lipanj, srpanj – rujan, listopad-prosinac 2024. godine.   
- Donesena je nova verzija procedure vezane za sustav upravljanja kvalitetom – **Upravljanje otpadom**.   
- Donesena je **Upravina ocjena za 2023. godinu**.   
- Prihvaćena su izvješća **Povjerenstva za unutarnji stručni i financijski nadzor** za 2024. godinu.

**Suradnja s osnivačem i drugim organizacijama**   
- **Upravno vijeće** kontinuirano je surađivalo s **Bjelovarsko-bilogorskom županijom**, **Hrvatskom ljekarničkom komorom**, **Medicinskom školom Bjelovar**, **Medicinskim fakultetom u Osijeku**, **Fakultetom kemijskog inženjerstva i tehnologije Sveučilišta u Zagrebu**, te s brojnim drugim institucijama.

**Ostalo:**   
- Prihvaćena su izvješća **Povjerenstva za lijekove** o potrošnji skupih lijekova za razdoblja: siječanj-lipanj, srpanj-rujan te listopad-prosinac 2024. godine.   
- Odobreno je rashodovanje zastarjele opreme i namještaja.   
- Prihvaćeno je izvješće **Centralne popisne komisije** o rezultatima godišnjeg popisa za 2023. godinu.   
- Razmatrana su brojna druga pitanja, uključujući izvještaje ravnatelja i slične teme.

## Javnost rada **Upravnog vijeća**:

Rad **Upravnog vijeća** bio je javan, a pozivi na sjednice slani su članovima te istovremeno objavljivani na internetskoj stranici **Ljekarne**. Sva relevantna dokumentacija vezana uz sjednice redovito se objavljuje i dostupna je na stranici, čime se osigurava transparentnost u radu **Upravnog vijeća**.

## Zaključak:

U 2024. godini **Upravno vijeće** uspješno je ostvarilo planirane ciljeve, osiguravajući visoku kvalitetu usluga, financijsku stabilnost i kontinuirani razvoj **Ljekarne**. Rad **Upravnog vijeća** obilježili su transparentnost, pravodobno donošenje odluka te snažan fokus na unapređenje sustava upravljanja kvalitetom i stručno usavršavanje djelatnika. Održavanje tih standarda i daljnje poboljšanje kvalitete usluga ostaju prioriteti u narednom razdoblju.

# Internet trgovina:

U 2024. godini ostvaren je izniman porast ukupnog broja narudžbi putem internet trgovine, koji iznosi 745 narudžbi, u odnosu na 310 narudžbi u 2023. godini. To predstavlja povećanje od 140 % u samo godinu dana. Ovaj rast svjedoči o snažnoj orijentaciji kupaca prema digitalnim kanalima prodaje, ali i o rastućem povjerenju u uslugu internet trgovine **Ljekarne**.

Ukupni prihod internet trgovine za 2024. iznosi 31.805,33 EUR, što je porast od 161,44 % u odnosu na prethodnu godinu. Ovakav rezultat ukazuje na to da se ne povećava samo broj narudžbi, već i prosječna vrijednost kupovine po korisniku. Povećanje prihoda je rezultat proširenja asortimana, učinkovitije promocije proizvoda, kao i poboljšanog korisničkog iskustva.

|  |  |  |  |  |
| --- | --- | --- | --- | --- |
|  | **2021.** | **2022.** | **2023.** | **2024.** |
| **UKUPAN BROJ NARUDŽBI** | 188 | 270 | 310 | **745** |
| **UKUPNI PRIHOD OD PRODAJE** | 7.108,90 € | 11.488,46 € | 12.147,22 € | **31.805,33 €** |
|  |  |  | **Rast za 161,44%** | |
|  |  |  |

***Tablica 12: Prikaz pokazatelja poslovanja internet trgovine 2021.-2024.***

***Graf 1: Grafički prikaz prihoda od prodaje po mjesecima 2023./2024***

Na Grafu 1. prikazana je usporedba mjesečnih prihoda od prodaje za internet trgovinu za 2023. i 2024. godinu. Analizirajući prikazane podatke, jasno je vidljiv značajan porast prihoda u 2024. godini u odnosu na 2023. godinu.

Važno je napomenuti da je unatoč snažnim rezultatima, internet trgovina bila suočena s tehničkim izazovima tijekom dijela godine koji su uspješno uklonjeni.

# Centralni laboratorij:

Tijekom 2023. godine pomno smo pratili prodaju magistralnih pripravaka u svim našim ljekarničkim jedinicama. U tom periodu zabilježena je prodaja ukupno 17.811 pripravaka, uz ostvarenu maloprodajnu vrijednost od 89.007,80 €.

U 2024. godini, iako je došlo do blagog smanjenja u broju izdanih pripravaka (16.241), ostvaren je značajan rast u ukupnoj maloprodajnoj vrijednosti, koja je iznosila 105.958,63 €. Ovaj porast ukazuje na promjene u strukturi potražnje i vrijednosti pojedinih proizvoda, kao i na uspješan odgovor na potrebe tržišta.

Kao i prethodne godine, među najtraženijim proizvodima izdvojilo se sljedećih pet (5) magistralnih pripravaka:   
Čajna mješavina za probavne tegobe, otopina protiv gljivičnih oboljenja, sljezov sirup, čepići za djecu za bronhitis i vitaminska mast.  
Navedeni proizvodi su zadržali svoju popularnost zahvaljujući učinkovitosti, kvaliteti izrade i povjerenju korisnika.

2024. godine izvršena je nabavka samostojećeg sterilizatora zraka, čime su dodatno poboljšani higijenski uvjeti u radnom prostoru i osigurana viša razina zaštite u procesu izrade magistralnih pripravaka. Svi pripravci se i dalje redovito šalju na mikrobiološka testiranja radi potvrde njihove sigurnosti i kvalitete.

U suradnji s tvrtkom **Lively Roasters** uvrstili smo novu liniju proizvoda za njegu lica:  
 *Krema s kolagenom i elastinom, krema za područje oko očiju, serum za lice s hijaluronom i vitaminom B5, serum za lice s niacinamidom i cinkom, serum za lice s vitaminom C te pjena za čišćenje lica*, čime smo dodatno proširili naš asortiman u području prirodne kozmetike.

U idućoj godini nastavit ćemo ulagati u kvalitetu i sigurnost naših pripravaka te proširiti asortiman, posebno u segmentu prirodne kozmetike. Također, nastavit ćemo jačati suradnju s zajednicom i fokusirati se na daljnje unaprjeđenje naših usluga i zadovoljstvo korisnika.

|  |  |  |  |  |
| --- | --- | --- | --- | --- |
| **Ukupni broj magistralnih pripravaka u 2023. godini** | **Ukupno prodano** | **Ukupni iznos RUC-a** | **Ukupni RUC** | **Maloprod. vrijednost** |
| 193 | 17811 | 30.268,97 € | 21.062,84 | 89.007,80 € |
| Investicije: |  | 7.194,71 € |  |  |
| Zarada: |  | 23.074,26 € |  |  |

|  |  |  |  |  |
| --- | --- | --- | --- | --- |
| **Ukupni broj magistralnih pripravaka u 2024. godini** | **Ukupno prodano** | **Ukupni iznos RUC-a** | **Ukupni RUC** | **Maloprod. vrijednost** |
| 183 | 16241 | 50.466,53 € | 29.616,59 € | 105.958,63 € |
| Investicije: |  | 3.503,27 € |  |  |
| Zarada: |  | 46.963,26 € |  |  |

***Tablica 13: usporedba prodaje, zarade i investicija u laboratoriju 2023.-2024.***

# Zaključak:

Tijekom 2024. godine **Zdravstvena ustanova Ljekarna Bjelovar** ostvarila je stabilno i uspješno poslovanje, uz kontinuirano ispunjavanje svoje osnovne zadaće – pružanja kvalitetne i dostupne ljekarničke skrbi stanovništvu **Bjelovarsko-bilogorske županije**.

Pozitivan poslovni rezultat ostvaren je zahvaljujući odgovornom financijskom upravljanju, racionalizaciji troškova, povećanju učinkovitosti poslovnih procesa te stalnom unapređenju stručnog rada. Ukupni prihodi ostvareni u iznosu od 6.508.848,61 €, uz rashode od 6.318.180,31 €, rezultirali su dobiti nakon oporezivanja u iznosu od 158.278,67 €, što potvrđuje stabilnost poslovanja i održivost ustrojstva **Ljekarne.**

Tijekom izvještajnog razdoblja provedene su brojne aktivnosti usmjerene na jačanje kadrovskih kapaciteta, stručnog usavršavanja i digitalne transformacije, uključujući značajan porast prihoda i narudžbi putem internet trgovine. Posebna pažnja posvećena je edukaciji zaposlenika, osiguranju uvjeta za trajni stručni razvoj te razvoju interpersonalnih i upravljačkih vještina, što je dodatno pridonijelo unaprjeđenju kvalitete usluga i interne organizacije rada.

Nastavljena je uspješna suradnja s brojnim zdravstvenim, znanstvenim i obrazovnim institucijama, kao i sudjelovanje u javnozdravstvenim projektima i preventivnim programima, čime je dodatno potvrđena društvena odgovornost i stručna uloga **Ljekarne** u zajednici.

**Zdravstvena ustanova Ljekarna** Bjelovar nastavit će i u narednom razdoblju s provedbom mjera usmjerenih na osiguravanje održivosti poslovanja, podizanje razine kvalitete zdravstvenih usluga, jačanje stručnih kompetencija zaposlenika te razvoj suvremenih oblika komunikacije i distribucije, u cilju postizanja još većeg zadovoljstva korisnika i daljnjeg doprinosa javnozdravstvenom sustavu.

***Ravnateljica Zdravstvene ustanove Ljekarne Bjelovar****:*

***doc.dr.sc. Katarina Fehir Šola univ.spec.mag.pharm.***